
Zece ani de eșecuri- Războiul global împotriva drogurilor trebuie să înceteze acum! 

Între 11-12 martie 2009 va avea loc la Viena Reuniunea la nivel înalt a Organizației Națiunilor Unite (ONU) pe tema traficului și consumului de droguri. Miniştrii și alte oficialităţi de rang înalt ale guvernelor din lumea întreagă se vor întâlni pentru a discuta implementarea obiectivelor strategice adoptate de către Adunarea Generală a ONU în Sesiunea Specială pe tema drogurilor din 1998 (UNGASS, 1998). 

În 1998, statele membre ONU au declarat război împotriva drogurilor la nivel mondial promovând eliminarea sau reducerea semnificativă a cererii şi ofertei de droguri ilicite în următorul deceniu sub  sloganul “O lume fără droguri: putem reuși!” (engl. orig. : “A Drug-Free World: We Can Do It!”)

Astăzi, după zece ani, constatăm că suntem mai departe ca niciodată de o lume fără droguri. Conform datelor oficiale ale ONU, producția de cocaină a crescut cu 20%, iar cea de heroină cu 120%. În ceea ce privește numărul de consumatori de droguri în lume, nu se poate afirma că acesta a "scăzut considerabil'.  Mai mult decât atât, politicile restrictive cu privire la regimul drogurilor au avut și consecinţe neprevăzute. 

Cerem delegaţilor guvernamentali ce vor participa la această reuniune sprijinirea următoarelor reforme de urgenţă: 

· Închisorile sunt supraîncărcate cu milioane de oameni condamnați pentru infracțiuni minore la regimul drogurilor - guvernele trebuie să dezincrimineze consumul de droguri! 

· Legislația multor țări permite aplicarea pedepsei cu moartea, pentru infracţiuni legate de regimul drogurilor. Pedeapsa capitală reprezintă o violare a drepturilor omului, a căror respectare a fost asumată de aceleași state - guvernele repsective trebuie să abolească pedeapsa capitală!  

· Eradicarea forțată a culturilor de coca și opium a generat o criză umanitară în rândul agricultorilor din țările producătoare - guvernele trebuie: să înceteze eradicarea forţată a acestor culturi, să respecte moştenirea culturală a popoarelor indigene și să furnizeze alternative de dezvoltare fermierilor din aceste ţări!  

· Razboiul global dus împotriva drogurilor a lăsat milioane de oameni cu dureri cronice netratate – guvernele trebuie să asigure accesul larg la  îngrijiri paleative pentru aceştia. 

· În fiecare an, mii de oameni din întreaga lume sunt forţaţi sau constrânşi să urmeze diverse forme de tratament contra dependenței de droguri - guvernele trebuie să înceteze abuzurile asupra drepturilor omului în numele tratamentului consumatorilor de droguri și să promoveze înscrierea voluntară în programele de tratament! 

· Infecția cu HIV și virusul hepatitei C se transmit în rândul consumatorilor de droguri injectabile - guvernele ar trebui să crească numărul programelor de reducere a riscurilor cum ar fi tratamentul dependenței de opiacee, schimbul se seringi și camerele de injectare! 

Romanian Harm Reduction Network aderă la cerințele societății civile internaționale din prezentul comunicat de presă și susține politicile axate pe tratamentul și reintegrarea socială a consumatorilor de droguri prin strategii comprehensive și în conformitate cu drepturile omului, pe care le consideră de importanță egală cu politicile de combatere a traficului de droguri.

Pentru mai multe informații vă rugăm să contactați Romanian Harm Reduction Network (RHRN).

